**ΓΛΩΣΣΑΡΙ ΟΡΩΝ**

**γλωσσική ικανότητα** (linguistic competence): η διαισθητική (ή και συνειδητή) γνώση της δομής της γλώσσας, που επιτρέπει στους φυσικούς ομιλητές και ομιλήτριες να παράγουν και να κατανοούν γραμματικά ορθές προτάσεις.

**γλωσσική ποικιλία** (linguistic variety): η μορφή μιας γλώσσας που χρησιμοποιείται σε συγκεκριμένη γεωγραφική περιοχή ή από συγκεκριμένες κοινωνικές ομάδες.

**γλωσσική ποικιλότητα** (linguistic variation): η φωνολογική, μορφολογική, συντακτική και λεξιλογική διαφοροποίηση που χαρακτηρίζει κάθε ζωντανή γλώσσα και προσδιορίζεται από γεωγραφικές, κοινωνικές και καταστασιακές παραμέτρους.

**γλωσσική λειτουργία** (language function): η πράξη που επιτελεί η γλώσσα σε σχέση με τον πομπό, τον αποδέκτη, την εξωγλωσσική πραγματικότητα κτλ. Βασικές λειτουργίες είναι οι:

 **αναφορική** ή **περιγραφική λειτουργία** (referential/descriptive function)**:** η γλώσσα αναφέρεται στην εξωγλωσσική πραγματικότητα(περιγραφή, αφήγηση)

 **βιωματική λειτουργία** (emotive function): η γλώσσα εκφράζει στάσεις, συναισθήματα και βιώματα του πομπού

 **κατευθυντική λειτουργία** (conative function):η γλώσσα κατευθύνει τον αποδέκτη σε συγκεκριμένου είδους δράσεις (παράκληση, προτροπή, πειθώ κτλ.)

 **φατική λειτουργία** (phatic function): η γλώσσα χρησιμοποιείται για να ανοίξει, να διατηρήσει ανοιχτό ή να κλείσει το δίαυλο επικοινωνίας (χαιρετισμοί, αποχαιρετισμοί, ενδείξεις ότι ο συνομιλητής/η συνομιλήτρια παρακολουθεί τα λεγόμενα του ομιλητή/της ομιλήτριας κτλ.)

 **μεταγλωσσική λειτουργία** (metalinguistic function): η χρήση της γλώσσας για σχολιασμό της ίδιας της γλώσσας (περιγραφή της δομής της γλώσσας, αξιολόγηση της καταλληλότητάς της κτλ.)

 **ποιητική λειτουργία** (poetic function):η χρήση της γλώσσας για αισθητικούς σκοπούς.

**αναπαραστατική (μετα)λειτουργία (**ideational metafunction): αφορά σε γλωσσικές επιλογές (ρήματα [μεταβατικά, αμετάβατα], λεξιλόγιο κλπ.) μέσω των οποίων ο/η ομιλητής/-τρια ή ο/η συγγραφέας παρουσιάζει ένα θέμα, οργανώνει τη γνώση.

**διαπροσωπική (μετα)λειτουργία** (interpersonal metafunction): αφορά σε γλωσσικές επιλογές που υποδηλώνουν τη στάση του ομιλητή/της ομιλήτριας ή του/της συγγραφέα απέναντι στις πληροφορίες που μεταδίδει αλλά και απέναντι στον/την ακροατή/-τρια ή τον/την αναγνώστη/-στρια.

**κειμενική (μετα)λειτουργία** (textual metafunction):γλωσσικές επιλογές μέσων των οποίων ο ομιλητής/η ομιλήτρια ή ο/η συγγραφέας συνδέει τις προτάσεις/τα εκφωνήματα μεταξύ τους, δημιουργώντας μια οργανωμένη ενότητα.

**γραμματισμός** (literacy): σύνολο δεξιοτήτων και πρακτικών χρήσης ποικίλων κειμένων που επιτρέπουν στο άτομο να διαχειρίζεται την κοινωνική του ζωή μέσα από τη συμμετοχή του σε τομείς κοινωνικής δραστηριότητας.

**γραμματισμός οπτικός/εικονιστικός** (visual literacy): σύνολο δεξιοτήτων και πρακτικών σχετικών με την παραγωγή και κατανόηση μηνυμάτων που μεταδίδονται μέσα από εικόνες και διαγράμματα, εντεταγμένων στο κοινωνικό γίγνεσθαι.

**γραμματισμός, κριτικός** (critical literacy): προσέγγιση που δίνει έμφαση στην ανάδειξη και κατανόηση του ρόλου που παίζει η γλώσσα στην κατασκευή, αναπαραγωγή και επιβολή μιας ιδεολογικά διαμορφωμένης κοινωνικής πραγματικότητας.

**σχολικοί γραμματισμοί** (school literacies): οι γλωσσικές, επικοινωνιακές και πολυτροπικές δεξιότητες παραγωγής και επεξεργασίας των νοημάτων που παράγονται μέσα από τα κείμενα που χρησιμοποιούνται σε διάφορα μαθήματα για τη διαπραγμάτευση της γνώσης και την επικοινωνία μαθητών/-τριών και εκπαιδευτικού στη σχολική κοινότητα. Στον όρο αυτό μπορεί να ενταχθούν και οι παιδαγωγικές ιδεολογίες που κατευθύνουν την ανάγνωση και τη γραφή και διαμορφώνουν τις ταυτότητες των μαθητών/-τριών.

**γραμματισμός ψηφιακός** (digital literacy): σύνολο δεξιοτήτων και πρακτικών σχετικών με τα κείμενα που το άτομο παράγει μέσω της χρήσης ηλεκτρονικών υπολογιστών ή αναζητά και παράγει στο διαδίκτυο για να συμμετέχει στο κοινωνικό γίγνεσθαι.

**γραμματισμού, αποπλαισιωμένες δεξιότητες** (decontextualized literacy skills): δεξιότητες παραγωγής και επεξεργασίας μηνυμάτων που δεν μελετώνται σε σχέση με το κοινωνικό περιβάλλον διαμόρφωσής τους.

**γραμματισμού, αυτόνομο μοντέλο** (autonomous model of literacy): πλαίσιο αρχών για την κατανόηση και διδασκαλία του γραπτού λόγου και το οποίο προσεγγίζει την ανάγνωση και τη γραφή ως γνωστικές διαδικασίες που δεν επηρεάζονται από τα κοινωνικά συμφραζόμενα.

**εκφωνήματα** (utterances): πλαισιωμένες προτάσεις. Προτάσεις που εκφωνούνται από συγκεκριμένο ομιλητή/-τρια σε συγκεκριμένο χωροχρονικό πλαίσιο και απευθύνονται σε συγκεκριμένους/-ες αποδέκτες/-τριες.

**εποικοδομισμός** (constructivism): θεωρία που υποστηρίζει ότι η νέα γνώση οικοδομείται σταδιακά πάνω σε προηγούμενη γνώση ή και ότι η γνώση συνοικοδομείται μέσα από διαδικασίες κοινωνικής αλληλεπίδρασης.

**επικοινωνιακή ικανότητα** (communicative competence): η διαισθητική (ή και συνειδητή) γνώση των επικοινωνιακών συμβάσεων μιας γλώσσας που κατέχουν οι ομιλητές και οι ομιλήτριές της. Οι συμβάσεις αυτές τους επιτρέπουν να προσαρμόζουν τον λόγο τους στις εκάστοτε συνθήκες και περιστάσεις επικοινωνίας

**επικοινωνιακό γεγονός** (speech event): μονάδα ανάλυσης της επικοινωνίας σε μια τοπική κοινότητα που συνοικοδομείται από δύο ή περισσότερα άτομα τα οποία πραγματώνουν κάποιον κοινωνικά αναγνωρίσιμο στόχο.

**θεσμικό πεδίο** (institution/field):σύνολοκοινωνικά θεσμοθετημένων δραστηριοτήτων που συνδέονται με συγκεκριμένους κοινωνικούς ρόλους και μορφές γλώσσας (επίπεδο ύφους, λεκτικές πράξεις/γλωσσικές λειτουργίες, κειμενικά είδη κτλ.)

**κειμενικά είδη** (genres): λέγονται και είδη λόγου˙ κατηγοριοποίηση της επικοινωνίας σε τύπους με βάση τον πομπό, το δέκτη και την περίσταση επικοινωνίας. Τα κειμενικά είδη αντικατοπτρίζουν τα χαρακτηριστικά των τυπικών και συμβατικών δραστηριοτήτων που λαμβάνουν χώρα στα πλαίσια/θεσμικά πεδία μέσα στα οποία παράγονται.

**κειμενική κοινότητα** (discourse community):σύνολο σχέσεων που δομούνται μεταξύ ατόμων που συνδέονται μεταξύ τους με συγκεκριμένoυς ρόλους (μαθητή-δασκάλου, π.χ.) και επικοινωνούν μέσα από συγκεκριμένα κείμενα και κειμενικές πρακτικές.

**κειμενικές πρακτικές** (textual practices): τρόποι αλληλεπίδρασης ατόμων μέσα από τη συμμετοχή τους σε συγκεκριμένες, ιδεολογικά επενδυμένες δραστηριότητες παραγωγής και επεξεργασίας κειμένων.

**κειμενικοί τύποι:** κατηγοριοποίηση ενός συνόλου εκφωνημάτων με βάση τα εσωτερικά χαρακτηριστικά του κειμένου, δηλαδή τη γλώσσα που χρησιμοποιείται και τη σχηματική του δομή.

**κοινωνική-σημειωτική λειτουργία της γλώσσας** (social-semiotic function of language): η συμβολική κωδικοποίηση και παραπομπή σε κοινωνικές πραγματικότητες μέσα από μορφές γλώσσας, κειμενικά είδη κτλ. Η δόμηση και διατήρηση ή ανατροπή αυτών των πραγματικοτήτων από τη γλώσσα.

**λεκτική πράξη** (speech act): η επιτέλεση μιας ενέργειας με τη γλώσσα. Οι λεκτικές πράξεις πραγματώνονται με εκφωνήματα με τα οποία οι άνθρωποι διαπραγματεύονται σχέσεις, πράξεις, συμφωνίες κτλ. Αποτελούν μέρος της κάθε επικοινωνιακής δραστηριότητας και ορίζονται με βάση τις προθέσεις των ομιλητών/-τριών και τα αποτελέσματα που πετυχαίνουν.

**λεξιλόγιο** (vocabulary): αποτελεί υποσύνολο της σημασιολογίας και αναφέρεται στις σημασίες των λέξεων.

**μορφολογία** (morphology): τομέας της Γλωσσολογίας που εξετάζει και μελετά τα μορφήματα, ως προς την υφή τους, τα χαρακτηριστικά τους και τις δυνατότητες συνδυασμού που έχουν για να συγκροτήσουν τις λέξεις, καθώς και με τις μορφές που παίρνουν αυτές με την Κλίση, με την Παραγωγή και τη Σύνθεση**.**

**πεδίο** (field): η δραστηριότητα ή το θέμα που αναπαριστά το κείμενο.

**πληροφορικότητα** (informativity): μια από τις ιδιότητες που συγκροτούν ένα σύνολο προτάσεων σε αποδεκτό κείμενο και η οποία απαιτεί να παρέχει το κείμενο αυτό στους αποδέκτες/στις αποδέκτριές του γνωστές αλλά και καινούργιες πληροφορίες.

**πολυγραμματισμοί** (multi-literacies): σύνολο παιδαγωγικών αρχών που υποστηρίζουν την ποικιλία των μορφών γραμματισμού που λειτουργούν στις σύγχρονες κοινωνίες (οπτικός, εικονιστικός γραμματισμός κλπ.).

**πρότυπη γλώσσα** (standard language): η γλωσσική μορφή που ορίζεται ως επίσημη μορφή της γλώσσας ενός κράτους και χρησιμοποιείται κυρίως στην εκπαίδευση και στη διοίκηση.

**σημειωτικοί πόροι** (semiotic resources): οι δίαυλοι (γλώσσα, εικόνα κλπ.) που διαπλέκονται για να δημιουργήσουν τα διάφορα πολιτισμικά προϊόντα που αποτελούν πηγές νοημάτων.

**συνεκτικότητα** (coherence): χαρακτηριστικό του κειμένου που αναφέρεται στην αλληλουχία σημασιών, η οποία καθιστά ένα κομμάτι λόγου κατανοητό ως κείμενο.

**σύνταξη** (syntax): τομέας της Γλωσσολογίας που μελετά και εξετάζει τους κανόνες που διέπουν τους τρόπους με τους οποίους σχηματίζονται οι προτάσεις σε μια γλώσσα.

**συνυποδήλωση** (connotation): η επιπρόσθετη βιωματική ή κοινωνική σημασία μιας λέξης, πέρα από το βασικό αναφορικό νόημά της.

**συνοχή** (cohesion): χαρακτηριστικό του κειμένου που αναφέρεται στα γλωσσικά μέσα με τα οποία συνδέονται μεταξύ τους τα εκφωνήματα (οι προτάσεις ενός κειμένου) ώστε να αποτελέσουν μεγαλύτερες ενότητες λόγου.

**συγχρονική γραμματική περιγραφή**: η μορφοσυντακτική περιγραφή μιας γλώσσας σε μια συγκεκριμένη χρονική περίοδο.

**τόνος** (tenor): οι διαπροσωπικές σχέσεις ομιλητών/ομιλητών και ακροατών/ακροατριών μέσα σε ένα πεδίο (π.χ. σχέσεις ισότητας/ανισότητας, οικειότητας ή απόστασης), που εκφράζονται με συγκεκριμένες γλωσσικές επιλογές.

**τρόπος** (mode): επιλογές που αφορούν το πώς γίνεται η επικοινωνία σε συγκεκριμένες κοινότητες ή θεσμικά πεδία (σχολείο, δικαστήριο κλπ.): ποιος δίαυλος επικοινωνίας επιλέγεται, ποιο ή ποια κειμενικά είδη χρησιμοποιούνται, ποια γλωσσική ποικιλία, επίπεδο ύφους κτλ..

**υβριδικά κείμενα**: κείμενα τα οποία εμπεριέχουν στοιχεία από διαφορετικές υφολογικές ποικιλίες (προφορικού και γραπτού λόγου, λόγου χάρη) ή από διαφορετικούς κειμενικούς τύπους.

**υφολογική επιλογή**: γλωσσικά στοιχεία που προσδιορίζουν το ύφος ενός κειμένου.

**υπονόημα** (implicature): η υπονοούμενη σημασία ενός εκφωνήματος που συμπεραίνεται από τους/τις συνομιλητές/-τριες με βάση πραγματολογικές αρχές.

**φωνολογία** (phonology): ο τομέας της Γλωσσολογίας που μελετά, περιγράφει και αναλύει τα φωνήματα μιας γλώσσας και τις μεταξύ τους σχέσεις.

###